[{"text_idx": "#000006", "text": "Victoria Landa Ertzaintzaren zuzendariak eta Josu Bujanda Ertzaintzaren buruak, Ertzaintzaren burutzako kideekin eta Joseba Goikoetxearen lankide, familiarteko eta senideekin batera, omenaldi hunkigarria egin diote gaur Erandion, hil zeneko 29 urteurrena betetzen denean. Omenaldian Ertzaintzaren buruak esku hartu du, eta, horrez gainera, hitz hunkigarriak esan ditu Inteligentzia Bulego Nagusiko burua den Jon Ziarsolok, ohorezko aurreskua dantzatu dute eta lore-eskaintza egin dute Ertzaintzaren Erandioko egoitza nagusian bere oroimenez instalatuta dagoen harri zuri handi batean jarritako plakaren ondoan."}, {"text_idx": "#000007", "text": "Joseba Goikoetxea sarjentu nagusia 1993an hil zuen ETAk, azaroaren 22an, semea eskolara eraman eta gero lantokira zihoanean. Bilbon autoa gidatzen ari zenean, gorrian zegoen semaforo batean gelditu zen, eta une horretan leihotik tiro egin zioten semearen aurrean, baina hau ez zuten zauritu. Ospitalera bizirik iritsi zen arren, handik lau egunera hil zen."}, {"text_idx": "#000009", "text": "ETAk hildako agenteei dagokienez, Ertzaintzaren aldetik ofizialki ezarri da urtero egingo direla era horretako ekitaldiak, beti biktimen familiak edo senideak kontuan izanda eta omenaldia egiteko moduari eta lekuari buruzko xehetasunei dagokienez haien desioak errespetatuz. Omenaldira joan ezin ziren agenteei Ertzaintzak proposatu die minutu bateko isilaldia egitea euren lanpostuetan. Banako omenaldi horiek Ertzaintzak ekaineko lehenengo igandean guztiak batera gogoratzeko antolatzen duen ekitaldi nagusia osatzen dute; egun horretan txapel gorrien eskaintza egiten da guztien izenak dituen monolitoan."}]